8 gewond in skietery op Kaapse Vlakte | Netwerk24
8 gewond in skietery op Kaapse Vlakte
Deur Marelize Barnard 19 November 2016 20:09
In 'n vorige skietery in Heideveld is 'n man doodgeskiet.
Daar is Vrydagaand wild en wakker geskiet op die Kaapse Vlakte toe 'n gesin in hul huis én die polisielede wat die skietery gaan ondersoek het, aangeval is.
Die Facebook-blad Heideveld Gangwatch sê agt mense is Vrydagaand in die voorval gewond, onder wie twee kinders van ses en tien jaar oud wat buite gespeel het.
Die skietdrama het kort ná 21:00 begin toe vier gewapende mans uit 'n wit motor geklim het wat in Langkloofsingel geparkeer was.
Die aanvallers het doodluiters by die gesin se erf ingestap, die voordeur oopgestoot en sonder enige waarskuwing wild begin skiet, volgens Heideveld Gangwatch.
Die mans het selfs aanhou skiet toe hulle van die toneel weggevlug het.
Die gewonde mense is na die Heideveld-noodsentrum geneem waar hulle behandel is.
Dit is onbekend waarom juis dié gesin die teiken was van die aanvallers.
Genl.maj. Moses Mamela van die Kaapstadse polisie het die toneel besoek om polisielede moed in te praat nadat hulle ook aangeval is terwyl die skietery ondersoek is.
Plaaslike inwoners het die polisielede en hul voertuie met klippe bestook.
Heideveld Gangwatch sê dit help nie die saak om die gemeenskap te beveilig nie.
Die polisiebeamptes moes vir eers die toneel verlaat toe hulle ook aangeval is, en kon in dié tyd leidrade opgevolg het om die aanvallers aan te keer.
Saterdag het inwoners van Heideveld gesê die sowat 14 000 inwoners van dié gemeenskap moet saamstaan.
"Ons weet waar die mense bly. Kom ons vorm 'n groep en hou 'n optog tot by hulle," het die Heidevelder gevra.